b'\n_START_ARTICLE_\nRetikulocit\n_START_PARAGRAPH_\nRetikuloc\xc3\xadt je nezrel eritrocit, ki se pri supravitalnem barvanju (barvanje \xc5\xa1e \xc5\xbeivih celic zunaj organizma) obarva z briljantnim krezilnim modrilom. Obarva se pravzaprav ribosomska RNA, ki daje retikularen (mre\xc5\xbeast) videz, po \xc4\x8demer so celice dobile ime._NEWLINE_Retikulociti predstavljajo v krvi okoli 1\xc2\xa0% rde\xc4\x8dih krvni\xc4\x8dk. Razvijajo se in dozorevajo v rde\xc4\x8dem krvnem mozgu, nato kro\xc5\xbeijo pribli\xc5\xbeno en dan v krvnem obtoku ter naposled dozorijo v zrelo rde\xc4\x8do krvni\xc4\x8dko. Kot zrela rde\xc4\x8da krvni\xc4\x8dka tudi retikulocit nima jedra.\n_START_SECTION_\nNenormalne vrednosti\n_START_PARAGRAPH_\nPovi\xc5\xa1ano \xc5\xa1tevilo retikulocitov se lahko pojavi pri pospe\xc5\xa1eni tvorbi rde\xc4\x8dih krvni\xc4\x8dk zaradi kroni\xc4\x8dnega ali hudega propadanja le-teh, na primer pri hemoliti\xc4\x8dni anemiji. Nenormalno zni\xc5\xbeano \xc5\xa1tevilo retikulocitov se lahko pojavi pri kemoterapiji, aplasti\xc4\x8dni anemiji, perniciozni anemiji, rakavih obolenjih kostnega mozga, motnjah proizvodnje eritropoetina, pomanjkanju razli\xc4\x8dnih vitaminov ali rudnin (npr. vitamina B\xe2\x82\x89, B\xe2\x82\x81\xe2\x82\x82, \xc5\xbeeleza ...), slabokrvnosti zaradi kroni\xc4\x8dnih bolezni ter drugih vrstah slabokrvnosti, ki so posledica zavrte proizvodnje rde\xc4\x8dih krvni\xc4\x8dk.'